Vierde boef gesoek wat polisiestasie beroofNkanye Matshidiso word gesoek in verband met ‘n roof by ‘n polisiestasie in die Noord-Kaap. (Foto: Verskaf) Die polisie is op soek na ŉ vierde verdagte wat betrek word by ŉ rooftog in Oktober verlede jaar by ŉ polisiestasie in die Noord-Kaap. Volgens ŉ mediaverklaring deur die Valke is die 28-jarige Nkanye Matshidiso, ook bekend as “Papa”, geïdentifiseer as een van die verdagtes in die rooftog waartydens polisiebeamptes by die Windsorton-polisiestasie ook aangehou is. Maroela Media het destyds berig ’n Wit Audi A3 met ’n Botswana-registrasienommer het op 2 Oktober omstreeks 22:30 voor die polisiestasie stilgehou waarna vier verdagtes vuurwapens op polisielede aan diens gerig het. Die verdagtes het die beamptes vasgebind voordat hulle met twee R5-gewere, vier 9 mm-pistole en ammunisie op die vlug geslaan het. Polisiebeamptes se persoonlike items is ook gebuit. Later sou dit bekend word dat die voertuig vroeër die aand by ’n vulstasie in Jan Kempdorp weggejaag het sonder om vir brandstof te betaal. Nomthandazo Mnisi, woordvoerder van die Valke, het gesê drie ander verdagtes is reeds vasgetrek en bly in aanhouding. Enigiemand met inligting oor waar Matshidiso hom bevind, kan die ondersoekbeampte, lt.kol. Moleleki Mputsoe, by 082 784 3004 of sers. Thapelo Moshe by 082 469 6359 bel.